MÁJ

**NOVÁ KULTÚRA**

**Vlastná práca pred stretnutím**

*o. František Blachnický, Oázové rekolekcie Diakonie HSŽ. Príručka.*

Pravdivá cesta je takáto: Keď kladieme na prvé miesto problém vnútornej premeny človeka mocou Božou tým, že ho upriamime na Boha, aby predovšetkým s ním vytváral komúniu a následne, aby ju vytváral osobným zjednotením s druhým človekom, tak sa neohraničuje človek, kresťan iba pre tento rozmer, ale sa hlása, že „nový človek“, ktorý vstupuje do „nového spoločenstva“ s Bohom aj ľuďmi, musí tiež tvoriť „novú kultúru“. Musí sa teda angažovať pri pretváraní a budovaní nového, lepšieho sveta. Ten „nový človek“ pritom nekladie hranice svojim šľachetným túžbam, ale chce, aby všetko vo svete, všetko, čo človek tvorí - bolo preniknuté podstatnými hodnotami akými sú: „nový človek“ a „nové spoločenstvo“. To je koncepcia „novej kultúry“, ktorú prijímame v našom hnutí, ako prvok nášho ideálu a nášho programu.

Túto myšlienku vyjadruje symbol novej kultúry. Zo zásady FOS - ZOE (svetlo – život), z podriadenia ľudského života požiadavkám pravdy a Božieho svetla, vyrastá najprv „nový človek“ (fos-zoe v kruhu chce vyjadriť to, že najprv sa vo vnútri človeka tvorí nová skutočnosť). Potom ten „nový človek“ tvorí „nové spoločenstvo“ s inými ľuďmi (to je ten druhý kruh, kde sú symbolicky spletené ruky). Obidve možno dať pod spoločného menovateľa, ktorým je hodnota komúnie , t.j. osobného zjednotenia s Bohom a s inými ľuďmi. Pritom táto prvoradá hodnota musí vyžarovať (lúče), čiže prenikať hodnoty „nového človeka“ a „nového spoločenstva“ cez všetky oblasti života.

Vytváranie kultúry je procesom, ktorý sa začína vo vnútri človeka, od jeho obnovy, premeny, od výchovy a budovania nového človeka. Nový človek nemôže zostať osamotený, lebo novým človekom sa stáva vtedy, keď sa stane človekom komúnie - spoločenstva s inými ľuďmi.

Všimnime si ešte prívlastok „nový“ v spojení s výrazmi „nový človek“, „nové spoločenstvo“, „nová kultúra“. To slovo „nový“ je vzaté zo Svätého Písma. Nejde nám tu o novosť v zmysle „novodobosť“. Dnešní ľudia sú často fascinovaní takouto novosťou. Chcú, aby všetko bolo nové. To znamená iné vo vzťahu, k tomu, čo bolo predtým. S určitým pohŕdaním hľadia na staršie veci (na Západe napr. knihy vydané pred tromi rokmi sú už neaktuálne, zastarané. Ľudia sa vrhajú na to čo je najnovšie).

Akási vášeň novosti sa objavuje všade, pritom sa jednoducho to nové považuje za lepšie a dokonalejšie než to čo bolo predtým. Základ toho leží v bezhraničnej dôvere idey evolúcie a pokroku. Vo všetkých oblastiach života sa hlásajú heslá pokroku. Hlása sa teória evolúcie o tom, že povstávajú stále dokonalejšie formy a tak sa dochádza k tomu, že historicky mladšie sa všade oceňuje ako lepšie. Odtiaľ potom ten zhon po novotách, zhon po móde a modernosti (lebo móda ponúka ľuďom vždy čosi nové). Takto potom ľudia, zvlášť na Západe, podliehajú určitému schematickému mysleniu, ktoré ich stavia pred alternatívy: konzervativizmus alebo progresívnosť. Všetko sa snažia ohodnotiť podľa tejto schémy. Po zvolení pápeža Jána Pavla II. sa objavili špekulácie, či to bude pápež konzervatívny alebo pokrokový. Prišli aj odpovede. Hneď na to sa ukázali námietky, že je konzervatívny lebo bráni život nenarodených detí, nedovoľuje rozvod, nedovoľuje kňazské svätenie ženám atď.

Keď hovoríme: nová kultúra, nové spoločenstvo, nový človek, musíme mať na zreteli, že je to pre nás termín vzatý zo Svätého Písma, kde je reč o novom človeku, o novom stvorení, a kde sa v Apokalypse hovorí: „Hľa, všetko činím nové“ (Zjv 21, 5). Slovo „nový“ sa vo Svätom Písme spája tajomstvom vtelenia a vykúpenia človeka. Tou novou udalosťou je zmŕtvychvstanie Krista. Toto zmŕtvychvstanie utvára nový poriadok, ktorý je pre človeka konečným poriadkom.

 Kresťanská teória evolúcie je iná než tá, ktorú, mnohí predkladajú - ľudská prirodzenosť dosiahla vrchol svojho rozvoja a dokonalosti, vtedy, keď Boh túto prirodzenosť obnovil. V Kristovom Zmŕtvychvstaní človek dosiahol svoj najvyšší bod, aký môže v evolúcii dosiahnuť. Preto zmŕtvychvstalý Kristus, nový Adam, nové človečenstvo - to je tá večná nová skutočnosť, lebo vo vzťahu k nej všetko bude staré, už ju nič nemôže prekonať. Zmŕtvychvstalý Kristus dáva nám už teraz cez svojho Ducha účasť na tejto skutočnosti. Tá skutočnosť v nás sa už môže rozvíjať, rásť. V tom zmysle rastie v nás nový človek a uprostred ľudí povstáva nové spoločenstvo.

 Keď sa potom skutočne snažíme tieto hodnoty uvádzať do všetkých oblastí života - do kultúry, spoločenského života, ekonomiky ba i do politiky, vtedy hovoríme o tvorení novej kultúry. A **nový človek nemôže nevytvárať novú kultúru**, lebo človek ako osoba je tvorivý, musí navonok vyjadrovať tie hodnoty, ktorými žije, musí tie hodnoty uviesť do rôznych životných oblastí. Práve tá tvorivosť nového človeka inšpirovaná novým pohľadom - to je vlastne nová kultúra. Preto skutočne kresťanská činnosť, skutočne kresťanská prítomnosť vo svete nemôže sa uzavrieť iba na vnútorný svet, ale **vo všetkých oblastiach života musí sa nový človek angažovať za uvedenie správneho Božieho poriadku a takto vytvárať v širšom zmysle novú kultúru**.

*Tradícia a aggiornamento, Záverečný spis, Synoda 2021 – 2024, Európske kontinentálne zhromaždenie, Praha, 5. – 12. februára 2023, s. 62 – 65.*

62. „Asi najrozšírenejším napätím v Európe je rastúca priepasť medzi Cirkvou a sekulárnou kultúrou. Na preklenutie tejto priepasti musí byť jazyk Cirkvi prístupný všetkým bez toho, aby oslaboval posolstvo evanjelia“ (Škótsko). Musíme si uvedomiť, že „jazyk viery používaný v Cirkvi je často veľmi odlišný od toho, čo ľudia chápu a používajú v každodennom živote modernej spoločnosti“ (Holandsko). Tvárou v tvár tomuto postrehu bola otázka „Čo chce dnes Ježiš Kristus od svojej Cirkvi?“, ktorú sformulovala portugalská delegácia, rôzne a často opakovaná.

Strach z rozchodu s tradíciou bol zjavný najmä v súvislosti s rozdielmi medzi teologickými citlivosťami, pokiaľ ide o vzťah medzi odkazom na tradíciu a čítaním znakov času. „Priepasť medzi „tradíciou“ a „modernosťou“ je čoraz väčšia a agresívnejšia. Je to obzvlášť bolestivé v oblasti liturgie“ (Severské krajiny).

63. Mnohí delegáti volali po rýchlych a radikálnych zmenách vyplývajúcich zo stretnutia teológie a súčasnej kultúry: „Musíme sa stať súčasnou Cirkvou, ktorá vie počúvať a byť počúvaná. Transformovať Cirkev bez toho, aby sa pozerala len do seba, ale otvárala oči pre svet [...zachovávala] dvojitú dynamiku: proces vnútornej reformy a odpovedala na výzvy moderného sveta, obnovujúc a zachovávajúc svoju kresťanskú identitu“ (Luxembursko).

64. Iní boli skeptickí voči zavádzaniu zmien, ktoré by mohli ohroziť integritu učenia Cirkvi. Napríklad rumunská delegácia „dúfa, že Cirkev bude otvorená dialógu so svetom bez toho, aby sa stala „zo sveta“. Aby členovia Cirkvi odvážne a bez kompromisov hovorili vo veciach viery a mravov.“ Niektoré výroky vyjadrovali strach z nevhodnej reformy Cirkvi, ktorá by oslabila posolstvo evanjelia: „Myslíme si, že je nesprávne, aby sa Cirkev prispôsobovala ‚svetu‘ len preto, aby sa necítila prenasledovaná alebo považovaná za „nemodernú“ (Albánsko).

65. Aj tu si prítomnosť napätia medzi tradíciou a aggiornamentom bez toho, aby sme nimi boli znasilňovaní, vyžaduje schopnosť dynamicky vyjadrovať vzťah medzi oboma pólmi: „Všetci chceme rozvíjať a realizovať nové myšlienky, ale musíme nájsť rovnováhu medzi cirkevnou tradíciou a tým, čo je nové“ (Estónsko). „Zdá sa, že naliehavou úlohou je nájsť múdru zhodu medzi nezrovnalosťami a pastoračnými riešeniami, ktoré bez ohrozenia doktrinálnej celistvosti umožnia vhodnejšiu odpoveď na súčasné pastoračné výzvy“ (Poľsko). Aby sa to dosiahlo, bolo uvedené, že „treba venovať vážnu pozornosť teológii živej tradície (DV 8), ktorá zahŕňa ako historickú pamäť, tak aj starostlivé rozlišovanie a úsudok zameraný na nové výzvy našej spoločnosti. Východiskom je teda počúvanie Ducha Svätého a rozlišovanie znamení čias (GS 4), čo smelo presahuje historickú skúsenosť“ (Česká republika). Synodalita nemôže byť využívaná a prispôsobovaná na podporu ideologických pozícií, ani neznamená posväcovanie každého názoru vyjadreného na konzultácii. Je to skôr dynamický spôsob vzájomného počúvania s pokorou a plnou otvorenosťou srdca voči tomu, čo Duch Svätý hovorí.

Otázky na zamyslenie:

* Čo je podstatou novej kultúry? Čo je podstatou jej novosti?
* Vnímam disharmóniu medzi Cirkvou a svetslou kultúrou? Medzi tradíciou a modernosťou?

**Stretnutie v skupine**

1) Modlitba na začiatku stretnutia, zdieľanie s Božím slovom: Ef 4:1-6

*Preto vás prosím ja, väzeň v Pánovi, aby ste žili dôstojne podľa povolania, ktorého sa vám dostalo, so všetkou pokorou, miernosťou a zhovievavosťou. Znášajte sa navzájom v láske a usilujte sa zachovať jednotu ducha vo zväzku pokoja.*

*Jedno je telo a jeden Duch, ako ste aj povolaní v jednej nádeji svojho povolania. Jeden je Pán, jedna viera, jeden krst. Jeden je Boh a Otec všetkých, ktorý je nad všetkými, preniká všetkých a je vo všetkých. (Ef 4,1-6)*

2) Prečítanie smerovky „Nová kultúra”.

**NOVÁ KULTÚRA spočíva v oslobodení človeka od všetkého, čo ponižuje jeho dôstojnosť, ako aj v rozvíjaní hodnoty osoby a spoločenstva vo všetkých oblastiach života; dnes je veľmi potrebnou formou svedectva a evanjelizácie; preto mojim svedectvom v tejto oblasti bude obeta úplnej abstinencie od alkoholu, cigariet i všetkých narkotík a taktiež šírenie kultúry čistoty a striedmosti ako vyjadrenia úcty k osobe.**

3) Zdieľania sa po prečítaní textov.

* Aké oblasti napätia vidím medzi Cirkvou a kultúrou, medzi tradíciou a súčasnosťou?
* Čo je z prečítaného textu pre mňa svetlom, za ktorým túžim kráčať?

4) Synodálna téma

*Spolupráca*

*Z dokumentu: Tradícia a aggiornamento, Záverečný spis, Synoda 2021 – 2024, Európske kontinentálne zhromaždenie, Praha, 5. – 12. februára 2023, s. 62 – 65. bod 65:*

Aj tu si prítomnosť napätia medzi tradíciou a aggiornamentom bez toho, aby sme nimi boli znasilňovaní, vyžaduje schopnosť dynamicky vyjadrovať vzťah medzi oboma pólmi: „Všetci chceme rozvíjať a realizovať nové myšlienky, ale musíme nájsť rovnováhu medzi cirkevnou tradíciou a tým, čo je nové“ (Estónsko). „Zdá sa, že naliehavou úlohou je nájsť múdru zhodu medzi nezrovnalosťami a pastoračnými riešeniami, ktoré bez ohrozenia doktrinálnej celistvosti umožnia vhodnejšiu odpoveď na súčasné pastoračné výzvy“ (Poľsko). Aby sa to dosiahlo, bolo uvedené, že „treba venovať vážnu pozornosť teológii živej tradície (DV 8), ktorá zahŕňa ako historickú pamäť, tak aj starostlivé rozlišovanie a úsudok zameraný na nové výzvy našej spoločnosti. Východiskom je teda počúvanie Ducha Svätého a rozlišovanie znamení čias (GS 4), čo smelo presahuje historickú skúsenosť“ (Česká republika).

Otázky na zdieľanie:

* Ako zachovať rovnováhu medzi pólmi tradície a *aggiornamento*? Aký máme na to vplyv?

5) Misja – úloha

„NOVÁ KULTÚRA je veľmi potrebná forma svedectva a evanjelizácie”. Čo bude dnes mojim svedectvom v tejto oblasti?

6) Modlitba na zakončenie stretnutia

Desiatok ruženca – Korunovanie Panny Márie

7) **Modlitba k Zorničke slobody.**

Mária Nepoškvrnená, zornička slobody, pri Tebe sme vždy boli slobodní.

Si pre nás prameňom svetla a života, lebo ako prvá z ľudí si prijala Ježiša - Svetlo sveta a podriadila si mu svoj život v poslušnosti a láske až po kríž.

Vidíš moje otroctvo, keď ma ovláda temnota bludu, nevedomosť, vlastná predstavivosť a keď žijem pre seba ovládaný pýchou a sebaláskou.

Osloboď ma a vypros mi milosť ponoriť sa spolu s Tebou do jediného Svetla, ktorým je Ježiš. On vie, kým som, čo chce odo mňa Otec a čo je pre mňa dobré.

Osloboď ma a vypros mi silu premáhať egoizmus prijímaním kríža.

Daj mi silu žiť podľa svetla pre Boha a bratov v nezištnej láske.

Učiň, aby v mojom vnútri vzplanulo svetlo a vytryskol plameň života.

Pomôž mi poznať pravdu, ktorá ma oslobodí a ísť za Ježišom, aby som nekráčal v tme, ale mal svetlo života. Amen.